Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΟΚ) αριθ. 2358/71 περί κοινής οργανώσεως αγοράς στον τομέα των σπόρων προς σπορά και με τον καθορισμό, για τις περιόδους εμπορίας 2002/03 και 2003/04, των ποσών της ενίσχυσης που χορηγείται στον τομέα των σπόρων προς σπορά

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο τομέας των σπόρων προς σπορά στην Ευρωπαϊκή Ένωση σημείωσε από το 1994 σημαντική αύξηση των σπαρμένων εκτάσεων και των παραγομένων ποσοτήτων, ιδίως για ορισμένα είδη.

Οι τιμές αγοράς που εισπράχθηκαν από τους παραγωγούς κατά τη διάρκεια της ίδιας περιόδου υπέστησαν ενίοτε σημαντικές διακυμάνσεις. Παράλληλα, σημειώθηκε αύξηση των εξαγωγών και των αποθεμάτων σε κοινοτικό επίπεδο, γεγονός το οποίο είναι ενδεικτικό μιας πλεονάζουσας παραγωγής σε σχέση με τις πραγματικές δυνατότητες διάθεσης στην κοινοτική αγορά.

Η εξέλιξη των δαπανών που πραγματοποιήθηκαν από το ΕΓΤΠΕ-τμήμα εγγυήσεων στο πλαίσιο αυτής της ΚΟΑ δείχνει σταθερή αύξηση από το 1994. Ο ρυθμός αυτής της αύξησης επιταχύνθηκε κατά το 1999 και 2000, και έφθασε σε επίπεδο δαπανών ίσο με 109.5 εκατ. EUR για το έτος 2000.

Επί του παρόντος, υπάρχει δημοσιονομικός σταθεροποιητής μόνο για τους σπόρους προς σπορά ρυζιού για τους οποίους, από την περίοδο εμπορίας 1999, το Συμβούλιο καθιέρωσε την απαίτηση μιας ΜΕΠ κατανεμημένης ανά κράτος μέλος. Ζητείται από την Επιτροπή να θεσπίσει τις λεπτομέρειες καθορισμού και εφαρμογής αυτού του μηχανισμού.

2. Η κοινή οργάνωση αγοράς στον τομέα των σπόρων προς σπορά, η οποία δημιουργήθηκε με τον κανονισμό (ΕΟΚ) αριθ. 2358/71 του Συμβουλίου, προβλέπει την υποχρέωση καθορισμού, πριν από την 1η Αυγούστου 2001, του ποσού των ενισχύσεων που πρέπει να καταβληθούν στο πλαίσιο των περιόδων εμπορίας 2002/03 και 2003/04.

Σε αυτήν την υποχρέωση, και για να σταματήσει η διαρκής αύξηση των δαπανών που συνεπάγεται αυτή η ΚΟΑ, προστίθεται η απαίτηση για εισαγωγή ενός μηχανισμού σταθεροποίησης ανάλογου προς αυτόν που ισχύει για τους σπόρους προς σπορά ρυζιού.

3. Τα δύο αυτά στοιχεία (καθορισμός των ενισχύσεων και εισαγωγή ενός σταθεροποιητή) πρέπει να εξεταστούν από κοινού, διότι είναι συνυφασμένα: η δαπάνη που συνδέεται με την ΚΟΑ απορρέει από το μοναδιαίο ποσοστό ενίσχυσης που εφαρμόζεται στην ποσότητα που παράγεται και που είναι επιλέξιμη για την κοινοτική ενίσχυση. Η διατήρηση των σημερινών ποσών των ενισχύσεων μπορεί να γίνει αποδεκτή μόνο με τον όρο ότι θα εισαχθεί ένας μηχανισμός σταθεροποίησης που αποσκοπεί στον περιορισμό της δαπάνης εντός αποδεκτών ορίων. Η άλλη επιλογή αυτή, της παρέμβασης, στα μοναδιαία ποσοστά των ενισχύσεων δεν εξασφαλίζει την ίδια αποτελεσματικότητα και δεν επιτρέπει να καταστούν υπεύθυνα τα κράτη μέλη που προκάλεσαν τη συνεχή αύξηση.

4. Μεταξύ των ειδών σπόρων προς σπορά που καλύπτονται από την ΚΟΑ, για το "Lolium perenne L." χορηγείται σήμερα διαφοροποιημένη ενίσχυση με βάση τρεις διαφορετικές ομάδες ποικιλιών (συνοπτικά: υψηλής ανθεκτικότητας, νέες ποικιλίες, χαμηλής ανθεκτικότητας). Κατά τον τελευταίο καθορισμό των ενισχύσεων, είχε διαπιστωθεί ότι η διαφοροποίηση.αυτή δεν ήταν δικαιολογημένη. τότε, είχε αποφασισθεί να διατηρηθεί ακόμη για την περίοδο εμπορίας 2001/02, αλλά σε μεταβατική βάση.

5. Η παρούσα πρόταση έχει στόχο την καθιέρωση για όλα τα είδη σπόρων προς σπορά που καλύπτονται από την ΚΟΑ ενός σταθεροποιητή ανάλογου με αυτόν που υφίσταται για τους σπόρους προς σπορά ρυζιού, καθώς και τη διατήρηση των ποσών των ενισχύσεων που πρέπει να καταβληθούν για τις συγκομιδές 2002/03 και 2003/04.

2001/0099 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΟΚ) αριθ. 2358/71 περί κοινής οργανώσεως αγοράς στον τομέα των σπόρων προς σπορά και με τον καθορισμό, για τις περιόδους εμπορίας 2002/03 και 2003/04, των ποσών της ενίσχυσης που χορηγείται στον τομέα των σπόρων προς σπορά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C της , σ. .

τη γνώμη του Ευρωπαϊκού Κοινοβουλίου [2],

[2] Διατυπωθείσα γνώμη στις

τη γνώμη της Οικονομικής και Κοινωνικής Επιτροπής [3],

[3] Διατυπωθείσα γνώμη στις

Εκτιμώντας τα εξής:

(1) Το άρθρο 3 παράγραφος 2 του κανονισμού (ΕΟΚ) αριθ. 2358/71 του Συμβουλίου [4], όπως τροποποιήθηκε τελευταία από τον κανονισμό (ΕΚ) αριθ. 2371/2000 [5], ορίζει ότι το ποσό της ενίσχυσης πρέπει να καθορίζεται λαμβανομένης υπόψη της ανάγκης να διασφαλίζεται η ισορροπία μεταξύ του όγκου της παραγωγής που είναι αναγκαία στην Κοινότητα και των δυνατοτήτων διάθεσης αυτής της παραγωγής. Από τη συγκομιδή της περιόδου εμπορίας 1994/95, η παραγωγή σπόρων προς σπορά καθώς και η εξαγωγή τους αυξάνονται σταθερά ενώ, παράλληλα, τα αποθέματα των κοινοτικών σπόρων προς σπορά έφθασαν σε επίπεδα που μπορούν να διαταράξουν την ισορροπία της αγοράς των σπόρων προς σπορά.

[4] ΕΕ L 246 της 5.11.1971, σ. 1.

[5] ΕΕ L 275 της 23.10.2000, σ. 1

(2) Για το σκοπό αυτό, φαίνεται δικαιολογημένη η θέσπιση ενός μηχανισμού σταθεροποίησης της παραγωγής σπόρων προς σπορά εκτός των σπόρων προς σπορά ρυζιού, για τους οποίους ο μηχανισμός αυτός ισχύει ήδη. Ο μηχανισμός σταθεροποίησης πρέπει να καθορίσει μια μέγιστη ποσότητα η οποία θα μπορεί να τυγχάνει της ενίσχυσης στην Κοινότητα και η οποία καθορίζεται βάσει του μέσου όρου των ποσοτήτων που συγκομίζονται κατά τη διάρκεια μιας περιόδου αναφοράς που θα καθοριστεί.

(3) Ο κανονισμός (ΕΟΚ) αριθ. 2358/71 αναφέρει στο παράρτημα του τις ποικιλίες του Lolium perenne L. υψηλής ανθεκτικότητας, όψιμες ή μη όψιμες, τις νέες ποικιλίες και άλλες καθώς και τις ποικιλίες χαμηλής ανθεκτικότητας, ημιόψιμες, ημιπρώιμες ή πρώιμες. Δεδομένου ότι οι τιμές αυτών των ποικιλιών στις εξωτερικές αγορές δεν δικαιολογούν πλέον αυτή τη διάκριση, το παρόν παράρτημα ορίζει να διατηρηθεί, σε μεταβατική βάση, για τις περιόδους εμπορίας 2000/01 και 2001/02, η εν λόγω διάκριση, όσον αφορά τον καθορισμό των ποσών των ενισχύσεων που εφαρμόζονται στην Κοινότητα καθώς και μία διακύμανση των εν λόγω ενισχύσεων. Κατά συνέπεια, είναι σκόπιμο να καταργηθεί η διάκριση των σπόρων προς σπορά του Lolium perenne L. σε τρεις ομάδες ποικιλιών και να καθορισθεί ένα ενιαίο ποσοστό ενίσχυσης.

(4) Για τους σπόρους προς σπορά που αναφέρονται στο παράρτημα του κανονισμού (ΕΟΚ) αριθ. 2358/71 και οι οποίοι θα διατεθούν στο εμπόριο κατά τη διάρκεια των περιόδων εμπορίας 2002/03 και 2003/04, η κατάσταση της αγοράς στην Κοινότητα και η προβλεπόμενη εξέλιξη της δεν επιτρέπουν να εξασφαλισθεί ισότιμο εισόδημα για τους παραγωγούς. Πρέπει να χορηγηθεί ενίσχυση στην παραγωγή αυτών των σπόρων προς σπορά.

(5) Το άρθρο 3, παράγραφος 2, του κανονισμού (ΕΟΚ) αριθ. 2358/71 προβλέπει ότι το ποσό της ενίσχυσης πρέπει να καθορίζεται λαμβανομένης υπόψη, αφενός, της ανάγκης να διασφαλίζεται η ισορροπία μεταξύ του όγκου της παραγωγής που είναι αναγκαία στην Κοινότητα και των δυνατοτήτων διάθεσης αυτής της παραγωγής και, αφετέρου, των τιμών αυτών των προϊόντων στις εξωτερικές αγορές.

(6) Η εφαρμογή αυτών των κριτηρίων συνεπάγεται τον καθορισμό του ποσού των ενισχύσεων για τις περιόδους εμπορίας 2002/03 και 2003/04 στα επίπεδα που αναφέρονται στο παράρτημα.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 3 παράγραφος 4α του κανονισμού (ΕΟΚ) αριθ. 2358/71 αντικαθίσταται από το ακόλουθο κείμενο:

"4 α. Η μέγιστη ποσότητα σπόρων προς σπορά που τυγχάνει ενισχύσεως στην Κοινότητα καθορίζεται σύμφωνα με τη διαδικασία που προβλέπεται στην παράγραφο 5. Η ποσότητα αυτή κατανέμεται ανά κράτος μέλος παραγωγής.

Με εξαίρεση τους σπόρους προς σπορά ρυζιού, η μέγιστη ποσότητα καθορίζεται βάσει του μέσου όρου των ποσοτήτων που συγκομίζονται κατά τη διάρκεια μιας περιόδου αναφοράς που θα καθοριστεί."

Άρθρο 2

Για τις περιόδους εμπορίας 2002/03 και 2003/04, τα ποσά της ενίσχυσης που χορηγείται στον τομέα των σπόρων προς σπορά και που προβλέπεται στο άρθρο 3 του κανονισμού (ΕΟΚ) αριθ. 2358/71 καθορίζονται στο παράρτημα του παρόντος κανονισμού.

Άρθρο 3

Ο παρών κανονισμός αρχίζει να ισχύει την τρίτη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων..

Ο παρών κανονισμός εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΠΕΡΙΟΔΟΙ ΕΜΠΟΡΙΑΣ 2002/03 ΚΑΙ 2003/04 Ενισχύσεις που εφαρμόζονται στην Κοινότητα

(ευρώ/100 χγρ.)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>